Prisca's Kitchen | Where we get together.
Where we get together.
Woorde uit die kombuis – Ek het jou!
Posted on 11 September 2018 by Gerda Beukes
Soms kyk ek na myself en hierdie wêreld waarin ek leef ('n hindernisbaan van swaar, seer, sonde en dood) en ek WEET dit is nie hoe dit veronderstel is om te wees nie.
Prediker 3:11 vertel hoe God elke ding in 'n bepaalde tyd gemaak het, maar dat Hy ook binne-in die mens 'n besef van die ewigheid gesit het.
Voel jy ook soms jou binneste verlang na meer? Kan dit wees dat die herinnering aan 'n eens volmaakte intieme verhouding met my Vader in die dieptes van my gees versmelt is. Dat ek smag na als wat kon wees. 'n Paradys, 'n tuin van Eden. Ons is mos gemaak vir die ewigheid?
Dit wat stukkend is in en om my smeek vir genesing en herstel, maar ek sug innerlik oor my eie onvermoë in die regmaak en volmaak daarvan, want ek is magteloos.
Ek het 'n Verlosser nodig. Vir gister, vandag, vir môre, vir altyd, vir alles.
Ek tel al die stukkies van my lewe op. Die goeie, slegte, die mooi en lelik. Elke wen, elke verloor. Ek lê dit op die altaar neer. Hy kan iets daarvan maak.
Ek los dit daar, ek laat dit gaan. Ek gee oor, want ek weet Hy het my. Ek forseer nie meer die proses nie, ek vertrou, want ek weet Hy het my.
Hy druk my teen Sy bors en sê: "Ek het jou".
In Hom vind ek my waarde en identiteit. Sy bloed vloei deur my are, ek is Sy kind. In Hom maak die lewe weer sin.